Proteas se sterre lyk te sterk vir Sri LankaKagiso Rabada Foto Daily Mail Die tyd vir speletjies is verby wanneer die Suid-Afrikaanse nasionale krieketspan Saterdagoggend teen Sri Lanka in Port Elizabeth in die eerste van vyf eendagwedstryde speel. Die Proteas is seergemaak deur die onverwagse neerlaag in die T20-reeks, maar besef dat die belangriker eendag-formaat van die spel nou voorlê – en al die groot kanonne is terug in die Proteas se groep wat Saterdag oorweeg kan word om Sri Lanka met hul nuutgevonde vorm en selfvertroue na hulle T20-reeksoorwinning in die bek te ruk. Die Proteaspan wat Australië onlangs 5-0 geklop het, is grotendeels dieselfde. AB de Villiers is egter terug en saam met hom is daar die gewone groot name, insluitende Chris Morris wat weer terugkeer na sy besering. Met ook Hashim Amla, JP Duminy, Faf du Plessis, Quinton de Kock en ŉ uitgeruste Kagiso Rabada beskikbaar, lyk die Proteas se span na ŉ heel ander gedierte wat die wedstryd behoort te wen – mits hulle volgens hul potensiaal speel. Lungi Ngidi, ŉ nuweling in die Proteagroep, het groot indruk in die T20-reeks met sy vinnige en akkurate boulwerk gemaak maar is in die laaste wedstryd beseer en sal eers weer oor sowat vier weke teen Nieu-Seeland in aksie wees. Hy het ŉ maagspier geskeur. Hy word nie in die groep vervang nie. ♦ Sri Lanka se hoop is op die kombinasie van draaiers en mediumsnelboulers om die sterk Proteakolfspan aan bande te lê op ŉ kolfblad wat na verwagting stadiger sal wees as die St Georges-toetsblad. Die linkerhandse gewrigdraaier Lakshan Sandakan, glo hulle, is hulle troefkaart. Upul Tharanga is die besoekers se derde kaptein op die toer. Die verwagte reën vroeg in die oggend mag natuurlik ook ŉ invloed hê. Proteas se groep – AB de Villiers (kapt), Hashim Amla, Farhaan Behardien, Quinton de Kock, Jean-Paul Duminy, Faf du Plessis, Imran Tahir, David Miller, Chris Morris, Wayne Parnell, Andile Phehlukwayo, Dwaine Pretorius, Kagiso Rabada, Tabraiz Shamsi. Sri Lanka se groep – Upul Tharanga (kapt.), Dinesh Chandimal, Dhananjaya de Silva, Thikshila de Silva, Niroshan Dickwella, Lahiru Madushanka, Asela Gunaratne, Sandun Weerakkody, Nuwan Kulasekara, Suranga Lakmal, Kusal Mendis, Chaturanga de Silva, Sachith Pathirana, Seekkuge Prasanna, Lakshan Sandakan, Isuru Udana.